FOTO:

Moram priznati kako uopće nisam iznenađen jučerašnjim napadom na Mamića. Štoviše, iznenađen sam što se tako nešto nije prije dogodilo…

Potpuna dominacija Mamića

Koliko god dotični bio zajeban i sumnjiv, smatram kako trebamo oštro osuditi taj napad. Prije svega radi se o pravom kukavičkom napadu. Zamisli koliko moraš biti hrabar da ideš nekoga iza leđa udariti. Zdravko Mamić imao je puno sreće što nije ozbiljnije stradao nakon tog udarca.

Pa krenimo redom, zašto je Mamić toliko mrzak svima u ovoj državi. Prije svega jer smo jedan odvratan i licemjeran narod. Ne možemo podnijeti dominaciju nekoga i odmah ćemo pokušati sve napraviti da miniramo što je dotični napravio. Da, Zdravko je zajeban tip i ako je on zaista kriminalac, neka se to dokaže na sudu i svi sretni.

Ali dragi moji, čovjek je napravio čudesnih stvari u transferima i opet ne valja. Dotični je donio milijune u Dinamo putem tih transfera. Pogledajte kako je Dinamo izgledao 2004/05. kad je klub igrao u ‘Ligi za bedaka’. Sad, čak 12-13 godina kasnije, s guštom prođite ispod Maksimira i pogledajte kako to izgleda. Iako bi osobno devastirao cijeli stadion, unutra to izgleda prekrasno. Zna se red u klubu, plaće nikad ne kasne zaposlenicima, djeca imaju SAVRŠENE uvjete, ali opet to ne valja.

I sad pazite to, frustrirana ekipa je ljuta što Zdravko sebi uzima dio tog novca. Dajte molim vas, zašto se uporno lažemo? Ja prvi priznajem da bi u takvom carstvu uzeo neku lovicu i počastio drage mi prijatelje, pomogao onima kojima treba… ali eto, Mamić je državni neprijatelj broj jedan! On je kriv što je nekoliko naših klubova otišlo u prošlost, on je za to kriv. Zar on mora i o drugima voditi brigu?

Jedina stvar koju osobno zamjeram Mamiću je Europa, ali se onda zapitaš pa je li to bilo moguće ostvariti. Kad te razni mediji konstatno gaze i gaze, to se osjeti i na momčad pa razna sramoćenja u Europi nisu slučajna. Dinamo je danas izdao jedno sjajno priopćenje i sa stilom objasnio kako se stvorio jedan nevjerojatan linč na Dinamo i Mamića.

Da Hajduk ima jednog Mamića…

Bez brige, svjestan sam kako mržnja prema Mamiću dolazi iz cijele Hrvatske, ali ima i onih koji ga podržavaju ili oni koje boli ona stvar tko je na čelu kluba. U ovu posljednju grupu sebe stavljam i takvu grupu najviše respektiram. Dođeš na stadion, u miru pogledaš utakmicu i bez obzira na rezultat odeš doma kao svaki normalan čovjek.

Dolazimo do Hajduka. Otkud tolika frustracija prema Mamiću i Dinamu? Godinama pričaju kako ih razni suci redovito zakidaju za titule, a onda zaostaju i po 30 bodova za Dinamom. I gdje tu ima logike? Dotaknuo sam se Hajduka sada jer je žalosno da razne Facebook stranice sada likuju nad ovim napadom kao da je Hajduk osvojio titulu.

Sjećate li se kad je Mamić slavio pogodak Dinama na Poljudu pa ga je šakama napao Ivo Bego, ‘legenda’ Hajduka koja je otvoreno pričala o mržnju prema Zagrebu, odnosno prema svemu što nema veze sa Splitom. Zamislite sad scenu u Zagrebu na utakmici Dinamo – Hajduk ovog proljeća. Hajduk zabija drugi gol za veliku pobjedu, a Velimir Zajec i Stjepan Lamza napadaju predsjednika Hajduka, Ivana Kosa. Ne možete zamisliti jer se to u Zagrebu neće dogoditi. Glavni ljudi Hajduka oduševljeno su i glasno proslavili oba pogotka Hajduka i nije im se ništa dogodilo.

Je li moguće da jučerašnji ‘heroj’ neće prstom mrdnuti na političare i medije koji su nam sve ovo zajedno zakuhali? Je li moguće da je nogomet najveći problem u našem društvu? Je li moguće da smo tako zatucani narod kojeg spojiti može samo rat?

Stvarno sam fasciniran kad 22-godišnjak ide napasti 57-godišnjaka iza leđa kako bi ga teže ozlijedio. I to sve zbog prokletog nogometa. Stigla su nam divna vremena. A probajte zamisliti situaciju u kojoj je Zdravko Mamić glavni čovjek Hajduka.

Hajduk niže titulu za titulom, novac stiže svakog ljeta, zaposlenici kluba primaju plaću kako treba, klinci imaju sjajne uvjete i nižu se sjajni mladi nogometaši. Dolje bi osvanuo spomenik Mamiću da je dotični glavni u klubu, ali nema toga dolje. Dolje imate nekoliko Mamića koji su godinama gazili Hajduka i izvlačili skoro svaku lipu. Zato se Hajduk danas krpa i ne može konkurirati.

Dragi navijači, nije vam Mamić kriv za trenutno stanje. Krivi ste vi sami jer ste svih ovih godina dopuštali da vam gaze vašu svetinju. Godinama ste ‘pivali’ na Poljudu dok su razne mutikaše prolazile kroz uprave. Onda niste bili borci za pravdu. Niste bili borci za pravdu kad je Hajduk na sramotan način došao do naslova 2005. godine u posljednjem kolu. Onda je sve bilo puno pravde i pozitive.

Ali sad… sad kad Hrvatska reprezentacija igra bitnu ulogu i kad trebamo napraviti veliki rezultat na ozbiljnom natjecanju. Sad kad u finalu Lige prvaka imamo 4 Hrvata. Sad kad Rijeka može opaliti Dinamo bez ikakvog kukanja. Sad kad Dinamo barem uđe u Ligu prvaka ili Europsku ligu. Sad kad niste sposobni ući u Europsku ligu. Sad kad niste sposobni proći prosječni Split u domaćem Kupu. E sad vam sve živo smeta, a Mamić najviše… divota!

Vrhunac licemjernog ponašanja je kad se dotaknu naše reprezentacije. Zar nije logično da najbolji nogometaši dolaze iz najboljeg kluba u državi? Danas imate toliko bivših igrača Dinama koji su u ozbiljnim klubovima. Luka Modrić, Mateo Kovačić, Marko Pjaca, Mario Mandžukić, Milan Badelj… i onda se ekipa čudi što su neki ‘zakinuti’. Iz Dinama se redovito odlazilo na zapad, a iz Hajduka na istok, izuzev nekoliko dobrih transfera. Nije mi namjera izrugivati se, ali Mamić našim klubovima može napisati knjigu: “Kako se stvaraju i prodaju igrači”. I onda papci su protiv reprezentacije jer tamo dominiraju igrači Dinama, i to s razlogom. Ne znam da li se netko bunio kad je Radošević bio uguran za utakmicu u Belgiji. Ma i onda je bilo sve divno.

ZAKLJUČAK

I tako, nema veze što te političari kradu, nema veze što ti najbolji prijatelji odlaze u Irsku i Njemačku, nema veze što nisi sposoban naći normalan posao, nema veze što će ti nogometni klub biti vrhunac tvog života. Tvoj najveći problem je Zdravko Mamić i to što je Dinamo miljama iznad Hajduka. Jebeno!

Zato će ovo, izuzev nekoliko domaćih kupova (2), biti najveći uspjeh tog navijača ‘heroja’ i njegovih istomišljenika. Da mi je znati tko je bio krivac 2005. godine na Malti, pa godinu poslije u Italiji kad smo se proslavili kukastim križom u Livornu. Mamić je bio mali miš u to vrijeme, ali onda je opet harala ta sitna šačica huligana koju uopće ne zanima nogomet već ih samo zanima jebeni provod. I to je danas identična stvar. Hrvatska ima svoje navijače koje ne zanimaju Šuker, Mamić i ostali likovi. Hrvatska ima navijače koje zanima NOGOMET i koji tu prekrasnu igru vide kao zabavu, a ne kao savršenu priliku za ispucavanje vlastitih frustracija.

Poruka priče: nema veze što oni koji su pokrali klub za koji navijam šetaju mirno, samo je jedan čovjek problem, najveći u državi.

Mateo Petrović